**Sociale rettigheder**

# Indhold:

1. **Hvor går jeg hen?**
2. **Arbejdsmarkedet**
3. **Hjælpemidler – Medicin og behandling**
4. **Gode råd i kontakt til kommunen**

**1. Hvor går jeg hen for at få hjælp?**

**Kommunen er forpligtet til at yde råd og vejledning.**

Men socialrådgiverne på kommunen er specialiserede inden for bestemte lovområder. Det betyder at det ikke er samme socialrådgiver/kontor der yder råd og vejledning indenfor arbejdsmarkedet, boligstøtte, sygedagpenge, hjælpemidler mv. Når det drejer sig om en langvarig eller kronisk sygdom, kan der være behov for at søge støtte inden for flere af de lovgivningsmæssige områder.

Hvis det er muligt, kontakt socialrådgiveren på sygehuset – denne vil kunne rådgive dig om hvor du skal henvende dig.

**2. Arbejdsmarkedet.**

Ved udfordringer i forbindelse med arbejdsmarkedet, skal henvendelsen ske til **Jobcentret.**

Jobcentret behandler sager vedrørende:

* Sygedagpenge
* § 56 aftale
* Arbejdsrelaterede hjælpemidler og kontorindretning
* Personlig assistent
* Revalidering
* Fleksjob
* Førtidspension

# Sygedagpenge

Sygedagpenge udbetales til personer, der er uarbejdsdygtige som følge af sygdom.

Normalt udbetaler arbejdsgiver fuld løn de første 30 dage. Efter 30 dages sygdom udbetaler kommunen, afhængig af din ansættelsesform, sygedagpengene direkte til dig eller som refusion til din arbejdsgiver.

Som ledig dagpengemodtager, har du ret til sygedagpenge ved sygdom.

# § 56 aftale

Du kan sammen med din arbejdsgiver indgå en § 56 aftale, hvis du har en øget sygdomsrisiko og/eller en kronisk lidelse, hvis det vurderes at sygdommen medfører mindst 10 fraværsdage på et år. Aftalen skal godkendes af kommunen og gælder for 2 år ad gangen. Aftalen dækker al fravær i forbindelse med sygdommen, herunder ligeledes behandling, kontroller, genoptræning mv. Kommunen skal indhente lægelige oplysninger i forbindelse med sagsbehandlingen.

**Arbejdsrelaterede hjælpemidler, kontorindretning & personlig assistent**

Jobcentret kan give tilskud til hjælpemidler i form af undervisningsmateriale, arbejdsredskaber og mindre arbejdspladsindretninger til alle i arbejde. Reglerne gælder både for personer i støttet arbejde og ustøttet arbejde. Det er en betingelse at hjælpemidlet kompenserer for eventuelle begrænsninger i arbejdsevnen. Det er ligeledes en betingelse, at hjælpemidlet ikke almindeligvis forekommer på arbejdspladsen/uddannelsesinstitutionen.

# Eksempler på arbejdsrelaterede hjælpemidler:

* Værktøj
* Særlige arbejdsstole
* Særligt computerudstyr
* Håndgreb
* Installationer af ramper, lifte m.m.

# Personlig assistent

Jobcentret kan yde støtte til en personlig assistent til alle i arbejde, der på grund af en varig funktionsnedsættelse har brug for særlig personlig bistand for at kunne varetage deres arbejde. Den personlige assistent skal kompensere for funktionsnedsættelsen med f.eks. praktisk arbejde. Der kan ydes tilskud til personlig assistent i op til 20 timer pr. uge for en person der er i beskæftigelse i 37 timer.

# Revalidering

Hvis sygdommen medfører et behov for jobskifte kan der ydes støtte i form af revalidering.

I henhold til lovgivningen er det muligt at blive revalideret eller omskolet til et erhverv, man kan varetage på fuldtid. Der vil altid være tale om korteste vej til arbejdsmarkedet, hvilket betyder at tilbuddet som regel består at kortere kurser, optræning/oplæring, praktik mv.

# Fleksjob og førtidspension

**Fleksjob** kan oprettes til personer fra det fyldte 18. år og til folkepensionsalderen, når der er tale om en **varig og væsentlig begrænsning** i arbejdsevnen, og der ikke kan opnås eller fastholdes beskæftigelse på almindelige betingelser.

Revalidering skal være udelukket og arbejdsevne skal være nedsat i ethvert erhverv.

**Førtidspension** kan tilkendes når arbejdsevnen er varigt nedsat til mindre end 3-5 timer ugentligt.

Medmindre det er ”åbenlyst formålsløst” skal kommunen afprøve alle relevante foranstaltninger, dette kan eks. ske igennem arbejdsprøvning.

Som udgangspunkt kan der ikke tilkendes førtidspension til personer under 40 år, medmindre der er så betydelige begrænsninger i funktionsevnen, at arbejdsevnen ikke kan fastholdes eller udvikles.

# Arbejdsmarkedet og arbejdsgiver

I henhold til ”De sociale kapitler” der er at finde i langt de fleste overenskomster, er arbejdsgiver forpligtet til at forsøge at fastholde syg medarbejder igennem arbejdstilrettelæggelse.

Laver du aftaler med din arbejdsgiver for at kompensere for en funktionsnedsættelse, er det vigtigt, at det er noteret i din personalesag. Ligeledes hvis du går ned i tid, grundet helbredet.

Hvis der er behov for støtte igennem jobcentret, er det vigtigt at denne kontakt tages i samarbejde med arbejdsgiver.

Om muligt KONTAKT DIN FAGFORENING – de kan være med til at sikre at tingene sker iht. loven.

# 3. Hjælpemidler, forbrugsgoder og merudgifter

Ved behov for hjælpemidler, forbrugsgoder og merudgifter, skal ansøgningen ske enten **digitalt via Nem-id eller ved henvendelse til Handicapafdelingen/centret** i din kommune.

**A. Hjælpemidler**

**B. Forbrugsgoder**

**C. Merudgifter**

# A. Hjælpemidler

Hvis din sygdom giver dig et varigt handicap/funktionsnedsættelsen, kan du ansøge kommunen om hjælpemidler for at aflaste din hverdag.

Din egen økonomi har ikke indflydelse på, om du kan få økonomisk støtte eller hvor meget du kan få.

Hjælpemidler kan f.eks. være kørestol, et gangstativ eller et forhøjet toiletsæde. Det kan også være kropsbårne hjælpemidler som brokbind, støttekorset, diabetiker- og stomihjælpemidler m.m.

Kommunen **skal** yde støtte til et hjælpemiddel, hvis hjælpemidlet i væsentlig grad:

* kan afhjælpe de varige følger af din nedsatte funktionsevne
* kan lette dagligdagen i dit hjem

Du skal søge kommunen, **inden** du køber, og du kan få støtte til det bedst egnede og billigste hjælpemiddel. Ønsker du et dyrere hjælpemiddel, skal du selv betale den ekstra udgift.

# B. Forbrugsgoder

Du kan få tilskud til visse forbrugsgoder, hvis du har en varig funktionsnedsættelse/handicap. Kommunen skal yde støtte til forbrugsgodet, hvis det i væsentlig grad kan afhjælpe dig, lette dagligdagen i dit hjem.

Du kan ikke få tilskud til forbrugsgoder, der normalt indgår i sædvanligt indbo, fx en almindelig seng, telefon eller tv.

Du kan få tilskud, hvis din udgift til forbrugsgodet er over et lovbestemt beløb. Dette reguleres årligt. Se på kommunens hjemmeside, eller spørg i borgerservice.

Tilskuddet udgør 50 pct. af et almindeligt standardprodukt af den pågældende art. Hvis du grundet dit handicap behøver et forbrugsgode, som er dyrere end et almindeligt standardprodukt, betaler kommunen de nødvendige merudgifter.

Din personlige økonomi har ikke indflydelse på, om du kan få, og hvor meget du kan få i tilskud.

# C. Merudgifter

**Merudgifter i forbindelse med kronisk sygdom**

Hvis du er mellem 18-65 og du har en funktionsnedsættelse, kan du ansøge om dækning af merudgifter relateret til sygdommen. Der skal være tale om en sygdom, der har indgribende følger i daglig dagen.

F.eks. til Egen udgifter til medicin, cremer, fodbehandling,

Der skal sandsynliggøres/dokumenteres merudgifter er over et fastlagt lovbestemt beløb, der reguleres årligt.

Se på kommunens hjemmeside, eller spørg i borgerservice.

Merudgiften søges i kommunen via ansøgningsblanket fås hos eller digitalt på Borger.dk

# Merudgifter til medicin og behandling

Personer, der har et stort, varigt og fagligt veldokumenteret behov for lægemidler kan søge kronikertilskud ved Sundhedsstyrelsen.

Bevillingen forudsætter årlige udgifter til tilskudsberettigede lægemidler på et lovbestemt beløb. Dette reguleres årligt. Se på kommunens hjemmeside, eller spørg i borgerservice.

Bevillingen udstedes for 5 år, og træder i kraft, når egen udgiften overstiger ovenstående beløb. Der vil være tilskud til alle former for tilskudsberettiget medicin, også selv om medicinen ikke er rettet mod den kroniske sygdom.

Det er din læge der via Sundhedsstyrelsen ansøger om tilskuddet. Din læge kan ligeledes ansøge om enkelttilskud til præparater der normalt ikke er dækket af tilskudsordningen.

# Behandling

# Tandbehandling

Sundhedsloven giver mulighed for at søge hjælp via egen tandlæge og på baggrund af diagnosen.

**Vederlagsfri fysioterapi og holdtræning.**

Egen praktiserende læge kan på baggrund af diagnosen henvise til vedlagsfri fysioterapeutisk holdtræning og i særlige tilfælde til vedlagsfri fysioterapi.

**4. Gode råd ved kontakt til kommunen**

**1. Vær forberedt**

* Tal med læge, arbejdsgiver, fagforening, (socialrådgiver på sygehuset)
* Vær præcis i din ansøgning og søg om muligt i god tid
* Medbring gerne en bisidder

**2. Vær skriftlig**

* Hvis muligt, så bed kommunen om at fremsende ansøgningsskema
* Anmod om kvittering for modtagelsen
* Acceptere ikke mundtligt afslag

**3. Husk din ret klage**

* Informer gerne kommunen om at du ønsker at klage telefonisk
* Følg op på klagen skriftlig